# INFORMACIJA O MEDNARODNI (PCT) PATENTNI PRIJAVI

Splošno

Na podlagi ratifikacije Pogodbe o sodelovanju na področju patentov (Patent Cooperation Treaty, v nadaljevanju: pogodba PCT, Uradni list RS-MP, št. 19/1993, št. 3/2007), ki je za Slovenijo začela veljati 1. 3. 1994, lahko prijavitelji z eno samo patentno prijavo zahtevajo mednarodno poizvedbo in mednarodni predhodni preizkus za potrebe patentnega varstva v vseh državah podpisnicah [www.wipo.int/pct/guide/en/gdvol1/annexes/annexa/ax\_a.pdf](http://www.wipo.int/pct/guide/en/gdvol1/annexes/annexa/ax_a.pdf).

Danes je število teh držav podpisnic več kot 150. Sestavni del pogodbe PCT je pravilnik za njeno izvajanje (<https://www.wipo.int/pct/en/texts/rules/rtoc1.html>).

Sistem sodelovanja po pogodbi PCT omogoča prijavitelju, da z vložitvijo ene same mednarodne patentne prijave pri prejemnem uradu katerekoli države pogodbenice ali pri Mednarodnem uradu (IB) WIPO uveljavlja pravice nacionalne patentne prijave v katerikoli državi pogodbenici, ne da bi že na začetku moral predložiti prevod patentne prijave ali plačati prijavno pristojbino v vsaki državi posebej. Poudariti velja, da sistem sodelovanja po pogodbi PCT ni predviden za podeljevanje patenta, ampak za vložitev patentne prijave in tudi izvedbo mednarodne poizvedbe, ki prijavitelja seznani z možnostmi za pridobitev patenta in za časovni zamik plačila pristojbin, kar prijavitelju omogoča dodatni čas, v katerem lahko tudi preveri uspešnost izuma na trgih. Nacionalna faza postopka za podelitev patenta, to je faza, ki sledi mednarodni fazi na IB, in plačilo s tem povezanih visokih stroškov, sta lahko odložena do izteka 30. meseca (v nekaterih državah do 31.) od dneva vložitve prve prijave. V tem času je prijava PCT podvržena mednarodni poizvedbi glede novosti, inventivne ravni in industrijske uporabljivosti, ki jo za Slovenijo opravi Evropski patentni urad (EPU). Ta na podlagi preverjanja stanja tehnike izda mednarodno poročilo o poizvedbi s pisnim mnenjem o patentibilnosti, ki ga prijavitelj prejme do izteka 16. meseca po vložitvi prve prijave.

Z ozirom na poročilo/mnenje o patentibilnosti iz mednarodne poizvedbe se prijavitelj odloči bodisi za pridobitev patenta po posameznih državah ali pa za nadaljevanje postopka z mednarodnim predhodnim preizkusom, ki ga za Slovenijo opravi EPU. Če je v poročilu ugotovljeno, da predloženi izum izpolnjuje pogoje glede novosti, inventivne ravni in industrijske uporabljivosti, obstaja velika verjetnost, da bo prijavitelj pridobil patent pri posameznih nacionalnih ali regionalnih uradih (npr. nadaljevanje postopka na EPU).

V tem primeru se bo prijavitelj odločil za plačilo prijavne pristojbine pri posameznih nacionalnih uradih, stroškov prevajanja patentne prijave in stroškov za patentne zastopnike, ki ga zastopajo pred nacionalnimi uradi.

Urad RS za intelektualno lastnino (URSIL) deluje kot prejemni urad za PCT prijave.

Kdo je lahko prijavitelj

Prijavitelji so lahko državljani Republike Slovenije ali osebe, ki imajo v njej stalno prebivališče in pravne osebe, ki imajo sedež na ozemlju Republike Slovenije.

Potrebne sestavine za vložitev PCT prijave

PCT prijava se vloži v enem izvodu in mora vsebovati:

* zahtevo za mednarodno patentno prijavo – obrazec v angleškem, francoskem in nemškem jeziku PCT/RO/101 je na voljo na spletnih straneh WIPO ([www.wipo.int/pct/en/forms/](http://www.wipo.int/pct/en/forms/)),
* opis izuma, patentne zahtevke in skice (če so potrebne) v angleškem, francoskem, nemškem ali slovenskem jeziku in v obliki, kot je predpisana s pogodbo PCT oziroma pravilnikom za njeno izvajanje (če je prijava vložena v slovenščini, je potrebno v enem mesecu od vložitve prijave predložiti prevod v enega od ostalih treh jezikov).

Ob vložitvi prijave (oziroma v enem mesecu od vložitve prijave) je potrebno plačati predpisane pristojbine, ki znašajo:

* mednarodna prijavna pristojbina (do 30 listov) – 1.381,00 EUR
* za vsak list nad 30 listi – 16,00 EUR
* pristojbina za poizvedbo – 1.775,00 EUR
* pristojbina za posredovanje – 91,00 EUR
* taksa za izdajo potrdila o prednostni pravici (po potrebi)– 15,40 EUR.

Prijavna pristojbina (vključno s pristojbino za liste nad 30) se za prijavitelje, ki so fizične osebe in državljani Republike Slovenije ter imajo stalno bivališče na ozemlju Republike Slovenije, zniža za 90 odstotkov. Če je prijaviteljev v eni prijavi več, morajo vsi izpolnjevati navedene kriterije.

Pristojbine se plačujejo na račun št. 01100-6300109972, sklic (18) 21318-2902001-oznaka prijave. Kot oznaka prijave se vpiše sedem cifer, pri čemer prvih pet predstavlja zaporedno številko prijave, zadnji dve pa letnico.

WIPO sproti posodablja in objavlja cenik veljavnih pristojbin za PCT prijave na: [www.wipo.int/pct/en/fees/index.html](http://www.wipo.int/pct/en/fees/index.html).

***Pri URSIL kot prejemnem uradu*** *lahko prijavitelji vložijo prijavo v papirni ali elektronski obliki z uporabo spletne aplikacije ePCT.*

Kaj je ePCT?

ePCT je spletna aplikacija Svetovne organizacije za intelektualno lastnino (WIPO) za vlaganje PCT prijav. Z izbiro slovenskega urada kot prejemnega urada bo prijava pregledana in posredovana na WIPO. Navodila za uporabo aplikacije so dostopna na spletni strani [WIPO](https://pct.eservices.wipo.int/direct.aspx?T=EN&UG=4&timeoffsetcookie=1).

V primeru vlaganja mednarodne prijave v elektronski obliki se znesek pristojbin zniža za:

* 208,00 EUR, če je samo zahteva za priznanje pravice v predpisanem kodnem formatu zapisa,
* 311,00 EUR, če so zahteva za priznanje pravice, opis izuma, patentni zahtevki in povzetek v predpisanem kodnem formatu zapisa.

Kje vložiti PCT prijavo v primeru izbire URSIL kot prejemnega urada?

**Prijava v papirni obliki:**

Urad RS za intelektualno lastnino
Kotnikova 6
SI–1000 Ljubljana

**Elektronska prijava:**

[ePCT](https://pct.wipo.int/) – kot prejemni urad se izbere SI - Slovenian Intellectual Property Office

***Prijavitelji lahko PCT prijavo vložijo tudi neposredno pri IB*** *v kateremkoli jeziku**in sicer v papirni obliki ali elektronski obliki z uporabo spletne aplikacije ePCT (razlaga zgoraj).*

Kje vložiti PCT prijavo pri IB?

**Prijava v papirni obliki:**

WIPO, The International Bureau
34, chemin des Colombettes
CH–1211 Geneva 20
Switzerland

**Elektronsko vlaganje prijave:**

[ePCT](https://pct.wipo.int) – kot prejemni urad se izbere
IB – International Bureau

**Dodatne informacije**

PCT Information Service
T: +41 22 338 83 38
F: +41 22 338 83 39
E: pct.infoline@wipo.int

ePCT – PCT eServices
T: +41 22 338 95 23
F: +41 22 338 80 40
E: pct.eservices@wipo.int

***Prijavitelji lahko PCT prijavo vložijo tudi pri Evropskem patentnem uradu kot prejemnem uradu*** *v angleškem, nemškem ali francoskem jeziku.*

Ostale informacije

Na spletišču WIPO so na voljo obrazci za prijavo PCT ([www.wipo.int/pct/en/forms/](http://www.wipo.int/pct/en/forms/)) kakor tudi vse dodatne informacije (npr. *PCT Applicant's Guide* in *FAQs about PCT*) ([www.wipo.int/pct/en/](http://www.wipo.int/pct/en/)). <https://www.wipo.int/pct/en/texts/articles/atoc.html>

Za pomoč glede pri vložitvi PCT prijave se lahko obrnete na Info točko urada v času uradnih ur na telefonski številki 01 620 3101 ali na naslovu info@uil-sipo.si.

(01.01.2024)

**Urad RS za intelektualno lastnino**

Kotnikova ulica 6, 1000 Ljubljana

T: 01 620 31 01, F: 01 620 31 11

http://www.uil.gov.si